19.5.2022
EL
Επίσημη Εφημερίδα της Ευρωπαϊκής Ένωσης
L 140/43
10.
Εάν, κατά την τελική ψηφοφορία στην Ολομέλεια, το σύνολο του κειμένου δεν συγκεντρώσει την πλειοψηφία, τότε η Ολομέλεια μπορεί να προβεί σε μία από τις ακόλουθες ενέργειες: α) να αναπέμψει το έγγραφο για επανεξέταση στο αρμόδιο τμήμα σύμφωνα με το άρθρο 62· β) να ορίσει γενικό εισηγητή, ο οποίος υποβάλλει νέο σχέδιο στην Ολομέλεια, κατά τη διάρκεια της ίδιας ή άλλης συνόδου· ή γ) να μην προβεί στην κατάρτιση γνωμοδότησης.
Στην τελευταία περίπτωση, ο Πρόεδρος της ΕΟΚΕ ενημερώνει το θεσμικό όργανο που είχε υποβάλει την οικεία αίτηση γνωμοδότησης. 11.
Εάν η συνοχή του τελικού κειμένου αλλοιωθεί λόγω της ψήφισης τροπολογιών, ο Πρόεδρος της ΕΟΚΕ, κατόπιν διαβούλευσης με τον πρόεδρο του αρμόδιου τμήματος, τον εισηγητή και τους συντάκτες των επίμαχων τροπολογιών, μπορεί να προτείνει στην Ολομέλεια την επεξεργασία των τροπολογιών κατά τρόπο που να διασφαλίζεται η συνοχή του τελικού κειμένου.
Η Ολομέλεια διεξάγει ψηφοφορία επί της πρότασης του Προέδρου της ΕΟΚΕ.
Άρθρο 71 — Αντιγνωμοδοτήσεις 1.
Κάθε τροπολογία ή δέσμη τροπολογιών που εκφράζει συνολικά αποκλίνουσα θέση από τη γνωμοδότηση ενός τμήματος ή της CCMI θεωρείται ως αντιγνωμοδότηση.
2.
Αρμόδιο για τον χαρακτηρισμό μίας ή περισσότερων τροπολογιών ως αντιγνωμοδότησης είναι το Προεδρείο.
Οποιαδήποτε Ομάδα μπορεί να υποβάλει στο Προεδρείο σχετικό αίτημα.
Το Προεδρείο αποφαίνεται σχετικά με τον χαρακτηρισμό αυτόν μετά από ακρόαση των προέδρων των Ομάδων και του προέδρου του ενδιαφερόμενου τμήματος ή της CCMI.
3.
Εφόσον χαρακτηρίσει μία ή περισσότερες τροπολογίες ως αντιγνωμοδότηση, το Προεδρείο μπορεί να αποφασίσει να αναπέμψει το σχέδιο γνωμοδότησης, μαζί με την αντιγνωμοδότηση, στο ενδιαφερόμενο τμήμα ή τη CCMI προς επανεξέταση, υπό τον όρο ότι η προθεσμία για την έγκριση της γνωμοδότησης το επιτρέπει.
Εάν το Προεδρείο δεν αποφασίσει την αναπομπή, και εφόσον αυτό είναι ακόμη δυνατό, το σχέδιο γνωμοδότησης εγγράφεται στην τελευταία ημέρα της συνόδου Ολομέλειας.
4.
Σε περίπτωση που μια τροπολογία δεν έχει κατατεθεί εγκαίρως ώστε να μπορέσει το Προεδρείο να αποφανθεί επί του χαρακτηρισμού της ως αντιγνωμοδότησης, η σχετική απόφαση, όπως και η απόφαση για την ενδεχόμενη αναπομπή στο ενδιαφερόμενο όργανο προς επανεξέταση, εγκρίνεται από την Ολομέλεια, κατόπιν πρότασης του Προέδρου και έπειτα από διαβούλευση με τον πρόεδρο του ενδιαφερόμενου οργάνου και τους συντάκτες της αντιγνωμοδότησης.
5.
Εάν το προτεινόμενο κείμενο δεν χαρακτηριστεί από το Προεδρείο ως αντιγνωμοδότηση, ή εάν χαρακτηριστεί αλλά δεν αναπεμφθεί το σχέδιο γνωμοδότησης στο ενδιαφερόμενο όργανο, η Ολομέλεια ψηφίζει επί των υποβληθεισών τροπολογιών, ακολουθώντας την ίδια διαδικασία που ισχύει για κάθε άλλη τροπολογία.
6.
Εάν η αντιγνωμοδότηση ψηφιστεί από την Ολομέλεια κατά πλειοψηφία, εγκρίνεται.
Για να αποφασιστεί εάν το αρχικό κείμενο θα προσαρτηθεί στην εγκριθείσα γνωμοδότηση πραγματοποιείται νέα ψηφοφορία.
Το αρχικό κείμενο προσαρτάται στο νέο κείμενο εφόσον συγκεντρώσει τουλάχιστον το ένα τέταρτο των έγκυρων ψήφων.
7.
Στην περίπτωση που η αντιγνωμοδότηση δεν συγκεντρώνει την πλειοψηφία, αλλά συγκεντρώνει τουλάχιστον το ένα τέταρτο των έγκυρων ψήφων, προσαρτάται στην αρχική γνωμοδότηση.
Άρθρο 72 — Πρακτικά της συνόδου Ολομέλειας
1.
Για κάθε σύνοδο ολομέλειας συντάσσονται πρακτικά, τα οποία υποβάλλονται προς έγκριση στην Ολομέλεια κατά την επόμενη σύνοδο.